CELEX: 52007XX0207(01)
Language: lt
Date: 1170806400000
Title: Europos ombudsmeno ir Europos duomenų apsaugos priežiūros pareigūno — Susitarimo memorandumas

7.2.2007   
            
            
               LT
            
            
               Europos Sąjungos oficialusis leidinys
            
            
               C 27/21
            
         Europos ombudsmeno ir Europos duomenų apsaugos priežiūros pareigūno
   
      SUSITARIMO MEMORANDUMAS
   
   (2007/C 27/07)
   Darbo tvarka konstruktyviam bendradarbiavimui užtikrinti
   1.   Šio Susitarimo memorandumo pagrindas ir tikslai
   Nuo 1995 m. Europos ombudsmenas (EO) atlieka tyrimus dėl netinkamo administravimo atvejų Bendrijos institucijose ir įstaigose, išskyrus Teisingumo Teismą ir Pirmosios instancijos teismą, kai šie vykdo teismines funkcijas. Tyrimus EO gali pradėti savo iniciatyva arba gavęs fizinio arba juridinio asmens skundą.
   Nuo 2004 m. Europos duomenų apsaugos priežiūros pareigūnas (EDAPP) vykdo priežiūrą ir užtikrina, kad Bendrijos institucijos ir įstaigos, tvarkydamos asmens duomenis, gerbtų fizinių asmenų pagrindines teises ir laisves, ypač jų teisę į privatumą. Viena iš EDAPP funkcijų — atlikti tyrimus savo iniciatyva arba gavus duomenų subjekto skundą.
   Remdamiesi savo patirtimi ir iki šiol vykusiu bendradarbiavimu, EO ir EDAPP mano esant reikalinga numatyti atvejus, kai vienas ir tas pats skundas pateikiamas arba gali būti pateikiamas abiem institucijoms. Šio Susitarimo memorandumo paskirtis — numatyti lanksčią darbo tvarką, kad nebūtų bereikalingai dubliuojamos procedūros ir kad kiek įmanoma būtų išvengta skirtingo aiškinimo tokiais atvejais.
   EO ir EDAPP bendras tikslas — pasiekti, kad Bendrijos ištekliai būtų kuo geriau naudojami ir kad teisiniai ir administraciniai duomenų apsaugos aspektai būtų vertinami vienodai, taip užtikrinant geresnį piliečių ir skundų pareiškėjų teisių ir interesų gynimą. Šis Memorandumas sukuria pagrindą konstruktyviam bendradarbiavimui siekiant šio tikslo. Juo nesiekiama sukurti kokių nors teisinių teisių ar prievolių.
   EO ir EDAPP teisė tirti vienas kito veiklą nėra šio Memorandumo dalykas.
   2.   Konstruktyvaus bendradarbiavimo link: darbo tvarka
   Šis Susitarimo memorandumas remiasi šiais teiginiais, kuriems pritaria ir EO, ir EDAPP:
   
               I.
            
            
               į netinkamo administravimo sąvoką įeina duomenų apsaugą reglamentuojančių Bendrijos teisės aktų nesilaikymas;
            
         
               II.
            
            
               EDAPP turi specialią kompetenciją duomenų apsaugos srityje, o jo specializacija — prižiūrėti, kaip Bendrijos institucijos ir įstaigos laikosi duomenų apsaugą reglamentuojančių Bendrijos teisės aktų reikalavimų;
            
         
               III.
            
            
               skundo, kurį galėtų tirti ir EO, ir EDAPP, pareiškėjas turi teisę pats pasirinkti, kuriai iš šių institucijų pateikti skundą, ir turėtų gauti pakankamai informacijos šiam pasirinkimui pagrįsti;
            
         
               IV.
            
            
               reikėtų kiek įmanoma vengti bereikalingo procedūrų dubliavimo;
            
         
               V.
            
            
               reikėtų kiek įmanoma vengti skirtingo teisinių ir administracinių duomenų apsaugos aspektų vertinimo;
            
         
               VI.
            
            
               informacijos mainai tarp EO ir EDAPP turėtų vykti laikantis jų veiklos konfidencialumo reikalavimų.
            
         Remdamiesi šiais teiginiais ir iki šiol bendradarbiaujant įgyta patirtimi, EO ir EDAPP nustato šią darbo tvarką:
   A.   Informacija pareiškėjui, kai jis pateikia skundą
   
               —
            
            
               EO numato atitinkamais atvejais informuoti skundų pareiškėjus apie specialią EDAPP kompetenciją, minimą šio Memorandumo II teiginyje, ir apie sąlygas, kuriomis EDAPP gali būti pateikiami skundai dėl asmens duomenų tvarkymo Bendrijos institucijose ir įstaigose.
            
         
               —
            
            
               Ši informacija visų pirma teikiama tuomet, kai skundas, dėl kurio EO galėtų pradėti tyrimą, susijęs tik arba daugiausia su duomenų apsauga, kad, kol EO nepradėjo tyrimo, skundo pareiškėjas galėtų nuspręsti, ar jam geriau vertėtų kreiptis į EDAPP.
            
         
               —
            
            
               Tokiais atvejais EO numato informuoti skundo pareiškėją apie galimybę skundą pateikti EDAPP. Be to, jei, prieš EO pradedant tyrimą, skundo pareiškėjas paprašytų, EO padėtų skundą perduoti EDAPP.
            
         
               —
            
            
               EDAPP numato atitinkamais atvejais informuoti skundų pareiškėjus, kad skundai dėl netinkamo administravimo Bendrijos institucijose ir įstaigose gali būti pateikiami EO.
            
         
               —
            
            
               Kai mano esant reikalinga, EDAPP, skundo pareiškėjo paprašytas, taip pat stengsis padėti perduoti skundą EO.
            
         
               —
            
            
               Abi institucijos numato atitinkamais atvejais informuoti skundų pareiškėjus, kad byloje esanti informacija gali būti siunčiama kitai institucijai.
            
         B.   Procedūrų dubliavimo vengimas
   
               —
            
            
               Nė viena institucija nepradės tyrimo, jei kita institucija jau nagrinėja arba yra išnagrinėjusi iš esmės tokį patį skundą, nebent skundo pareiškėjas pateiktų iš esmės naujų įrodymų byloje, kurią kita institucija jau yra išnagrinėjusi. Abi institucijos numato informuoti viena kitą apie atsisakymą pradėti tyrimą dėl šios priežasties ir pareiškia, kad noriai dalysis informacija, kad padėtų viena kitai priimti tokį sprendimą.
            
         
               —
            
            
               Pradėjęs tyrimą, susijusį ir su duomenų apsauga, EO numato apie tai pranešti EDAPP. Abi institucijos pareiškia, kad paaiškėjus, jog EDAPP jau tiria tokį atvejį, jos numato aptarti, kaip geriausia būtų išvengti bereikalingo procedūrų dubliavimo ir skirtingo aiškinimo.
            
         
               —
            
            
               Jei EO ir EDAPP sužinotų, kad abu nagrinėja skundus, kilusius dėl tų pačių faktinių aplinkybių, jie abu stengsis vienas kitą informuoti apie proceso eigą.
            
         C.   Skirtingo aiškinimo vengimas
   
               —
            
            
               Kai dėl Reglamento Nr. 45/2001 (1) formuluotės ir esamos Teisingumo Teismo praktikos gali būti nesutariama, kaip teisingai aiškinti ir taikyti duomenų apsaugos taisykles, EO numato konsultuotis su EDAPP, nebent EO jau žinotų EDAPP nuomonę tuo klausimu. EDAPP pareiškia, kad numato atsakyti per nustatytą terminą. Priimdamas sprendimą dėl skundo, EO numato atsižvelgti į EDAPP atsakymą.
            
         
               —
            
            
               EO pareiškia, kad numato informuoti EDAPP apie tyrimų rezultatus, jei jie susiję su svarbiais duomenų apsaugos klausimais.
            
         
               —
            
            
               EDAPP pareiškia, kad numato informuoti EO apie tyrimų rezultatus, jei mano, kad jie galėtų būti aktualūs EO.
            
         D.   Galimybė susipažinti su dokumentais ir informacija
   
               —
            
            
               EO ir EDAPP atkreipia dėmesį į šiuos dalykus, susijusius su galimais skundų dėl galimybės susipažinti su dokumentais ir informacija duomenų apsaugos aspektais:
            
         
               —
            
            
               Reglamente Nr. 45/2001 numatoma, kad kiekvienas duomenų subjektas turi teisę susipažinti su duomenimis apie jį (2). EDAPP kompetentingas nagrinėti duomenų subjektų skundus dėl šios nuostatos nevykdymo.
            
         
               —
            
            
               Skundai dėl to, kad nesuteikiama galimybė susipažinti su informacija apie kitą asmenį arba skundai dėl to, kad skundo pareiškėjui nesuteikiama galimybė susipažinti su informacija arba dokumentais apie jį patį, kurie nėra pagrįsti Reglamento Nr. 45/2001 nuostatomis (pvz., skundai dėl atsisakymo patenkinti paraišką pagal Reglamentą Nr. 1049/2001 (3)), priskiriami EO kompetencijai. Pastaraisiais atvejais EO numato informuoti skundo pareiškėją apie jo teises pagal Reglamentą Nr. 45/2001, kiek tai gali būti naudinga.
            
         
               —
            
            
               EO ir EDAPP pareiškia, kad šio Memorandumo A, B ir C dalys taikomos ir skundams dėl galimybės susipažinti su dokumentais ir informacija.
            
         E.   Įgyvendinimas
   
               —
            
            
               Abi institucijos pareiškia, kad ketina reguliariai, bent kartą per metus, susitikti ir pasidalyti nuomonėmis apie šiame Memorandume nustatytos darbo tvarkos nuostatų praktinį įgyvendinimą ir aptarti galimus patobulinimus.
            
         
      Briuselis, 2006 m. lapkričio 30 d.
      
         P. Nikiforos DIAMANDOUROS
         
         
            Europos ombudsmenas
         
      
      
         Peter HUSTINX
         
         
            Europos duomenų apsaugos priežiūros pareigūnas
         
      
   
   
      (1)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo, OL L 8/1, 2000.
   
      (2)  13 straipsnis.
   
      (3)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais, OL L 145/43, 2001.